Document ID: 32013R1421

DELEGIRANA UREDBA KOMISIJE (EU) br. 1421/2013
оd 30. listopada 2013.
o izmjeni priloga I., II. i IV. Uredbi (EU) br. 978/2012 Europskog parlamenta i Vijeća o primjeni sustava općih carinskih povlastica
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 3. stavak 2., članak 5. stavak 3. i članak 17. stavak 2.,
budući da:
(1)
U članku 3. Uredbe (EU) br. 978/2012 utvrđeno je da je popis zemalja koje ispunjuju uvjete potrebno izmijeniti kako bi se uzele u obzir promjene u međunarodnom statusu ili klasifikaciji zemalja. Taj popis zemalja koje ispunjuju uvjete utvrđen je u Prilogu I. toj Uredbi.
(2)
U članku 4. Uredbe (EU) br. 978/2012 utvrđeni su kriteriji za odobravanje carinskih povlastica na temelju općeg dogovora Općeg sustava povlastica (OSP). U skladu s tim kriterijima zemlja koju je Svjetska banka razvrstala kao zemlju s visokim ili visokim srednjim dohotkom u razdoblju od tri uzastopne godine ne može koristiti te povlastice. Popis zemalja korisnica općeg dogovora OSP-a utvrđen je u Prilogu II. toj Uredbi.
(3)
U članku 17. stavku 1. Uredbe (EU) br. 978/2012 utvrđeno je da zemlja koju je UN odredio kao najnerazvijeniju zemlju može koristiti carinske povlastice predviđene posebnim dogovorom za najnerazvijenije zemlje (EBA). Popis zemalja korisnica EBA utvrđen je u Prilogu IV. toj Uredbi.
(4)
Republika Hrvatska (dalje u tekstu: Hrvatska) postala je članica Europske unije 1. srpnja 2013. Stoga bi Hrvatsku trebalo izbrisati iz Priloga I.
(5)
Republika Južni Sudan (dalje u tekstu: Južni Sudan) postala je neovisna država. Opća skupština Ujedinjenih naroda donijela je 14. srpnja 2011. Rezoluciju A/RES/65/308 kojom je Južni Sudan primljen u članstvo Ujedinjenih naroda. Opća skupština Ujedinjenih naroda donijela je 18. prosinca 2012. Rezoluciju A/RES/67/136 kojom je Južni Sudan uvršten u popis najnerazvijenijih zemalja. Stoga bi Južni Sudan trebalo uvrstiti u Prilog I., Prilog II. i Prilog IV.
(6)
Uredbom (EU) br. 607/2013 Europskog parlamenta i Vijeća od 12. lipnja 2013. o stavljanju izvan snage Uredbe Vijeća (EZ) br. 552/97 o privremenom opozivu pristupa Mjanmara/Burme općim carinskim povlasticama (2) stavljen je izvan snage privremeni opoziv pristupa Mjanmara/Burme carinskim povlasticama Općeg sustava povlastica (OSP). Prema tome, Mjanmar/Burmu trebalo bi izbrisati iz tablice u Prilogu I. „Zemlje koje ispunjavaju uvjete sustava iz članka 3. koje su privremeno opozvane iz sustava u odnosu na sve ili određene proizvode s podrijetlom u tim zemljama”, iz tablice u Prilogu II. „Zemlje korisnice općeg dogovora iz članka 1. stavka 2. točke (a) koje su privremeno opozvane iz dogovora u odnosu na sve ili određene proizvode s podrijetlom u tim zemljama” i iz tablice u Prilogu IV. „Zemlje korisnice posebnog dogovora za najnerazvijenije zemlje iz članka 1. stavka 2. točke (c) koje su privremeno opozvane iz dogovora u odnosu na sve ili određene proizvode s podrijetlom u tim zemljama”.
(7)
Narodnu Republiku Kinu (dalje u tekstu: Kina), Republiku Ekvador (dalje u tekstu: Ekvador), Republiku Maldive (dalje u tekstu: Maldivi) i Kraljevinu Tajland (dalje u tekstu: Tajland) Svjetska banka razvrstala je kao zemlje s visokim srednjim dohotkom u 2011., 2012. i 2013. Prema tome, Kinu, Ekvador, Maldive i Tajland trebalo bi izbrisati iz Priloga II. jednu godinu nakon stupanja na snagu ove Uredbe.
(8)
Uredbom Komisije (EU) br. 1127/2010 (3) utvrđeno je trogodišnje prijelazno razdoblje za povlačenje Maldiva iz posebnog dogovora za najnerazvijenije zemlje (Everything But Arms (EBA)) i predviđeno uklanjanje Maldiva s popisa zemalja korisnica EBA od 1. siječnja 2014. Stoga bi Maldive trebalo izbrisati iz Priloga IV.
(9)
Člankom 5. stavkom 2. Uredbe OSP zemljama korisnicama OSP-a i gospodarskim subjektima osigurava se vremenski rok za urednu prilagodbu promjenama u statusu zemlje na temelju sustava. Taj bi rok trebalo navesti za sve dotične zemlje korisnice OSP-a u odgovarajućem prilogu Uredbi (EU) br. 978/2012,
DONIJELA JE OVU UREDBU:
Članak 1.
Uredba (EU) br. 978/2012 mijenja se kako slijedi:
1.
Prilog I. zamjenjuje se tekstom iz Priloga I. ovoj Uredbi.
2.
Prilog II. zamjenjuje se tekstom iz Priloga II. ovoj Uredbi.
3.
Prilog IV. zamjenjuje se tekstom iz Priloga III. ovoj Uredbi.
Članak 2.
Ova Uredba stupa na snagu 1. siječnja 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. listopada 2013.

Labels: 3
13
18
19